b'\n_START_ARTICLE_\nANS Finland\n_START_PARAGRAPH_\nAir Navigation Services Finland Oy (ANS Finland) vastaa Suomen ilmatilan k\xc3\xa4yt\xc3\xb6n hallinnasta sek\xc3\xa4 lentoreitti- ja lennonvarmistuspalveluista 22 lentoasemalla Suomessa. Se julkaisee my\xc3\xb6s Suomen ilmailuk\xc3\xa4sikirjaa. ANS Finland on valtion kokonaan omistama erityisteht\xc3\xa4v\xc3\xa4yhti\xc3\xb6. Omistajaohjaajana toimii Liikenne- ja viestint\xc3\xa4ministeri\xc3\xb6._NEWLINE_ANS Finlandin vastuulla on my\xc3\xb6s lennonvarmistuksen tarvitseman infrastruktuurin sek\xc3\xa4 j\xc3\xa4rjestelmien suunnittelu ja yll\xc3\xa4pit\xc3\xa4minen kansainv\xc3\xa4liset vaatimukset t\xc3\xa4ytt\xc3\xa4en. Yhti\xc3\xb6n asiakkaita ovat lentoasemat, kaupallinen ilmailu, Suomen valtion ilmailu ja sotilasilmailu, yleisilmailu sek\xc3\xa4 lentokoulut. _NEWLINE_Vuoden 2019 alussa ANS Finlandista tuli valtionyhti\xc3\xb6 Traffic Management Finlandin tyt\xc3\xa4ryhti\xc3\xb6.'